Morwalo Go rwala ke mo ke rwele, Ke tšhitšhila ke tšhitšhilake nnoši. E sa le go sobela ya pele, Ka mo di hlaba di šielana, Go tla ba gwa kotimela ya seswai. Ya senyane yona ke koma, Ke kutullo ya diphirikgolo, Ke nyepollo ya thaikgolo ya bophelo, Ke tshohlolamathata, Ke tharollamararankodi. Bophelo o a mpata. Ke tšhitšhilelang ke nnoši Yola le yena ke mohlodi wa tšona, Hleng bjale di ntebane ke nnoši Hleng bjale yena o a hwahwanka Ke yola o ya godimo le fase, La gagwe lesego le feta tekanyo, Wa gagwe mmele o sa itekanetše. Ke yola o gata a gatoga, Nna ke yo a gogagogago dinao. Nkabe le yena a ntikiša, A kwe tšeo re di kwago, A bone tšeo re di bonago, A fihle moo re fihlago. Ke yo o itlhokotše, Tša ka nke ga di mo ame, Ka moso o tla be a okaokela, A galefa boka tau, Melao a bea a sa fetše, Nke morwalo o be o rwelwe ke yena?